I dag kommer Bybanevogn nummer 225 med danskebåten fra Tyskland. Det er den fjerde i rekken av lange vogner.

– De nye vognene vil ha plass til 280 passasjerer, i tillegg til bedre plass til bagasje eller barnevogner, sier informasjonsleder Rune Jenssen i Bybanen utbygging.

– Det betyr også at av- og påstigning forventes å gå raskere slik at reisetiden med banen kan gå ned, fortsetter han.

I alt vil det komme åtte nye lange vogner til Bergen denne våren. To av de gamle vognene skal til Tyskland for å bli forlenget. De øvrige vil bli forlenget i den nye verkstedhallen på Kokstad.

– Det settes inn to nye ledd, hver på 5 meter, på hver sin side av det midterste leddet, fortsetter Jenssen.

Sårbare

Kommunikasjonsrådgiver i Skyss, Ingrid Dreyer ønsker kapasitetsøkningen velkommen.

– I dag er vi veldig sårbare ved avvik. Vi har ikke ekstra materiell å sette inn, sier Dreyer.

– Når det er stor pågang av reisende eller når det er tekniske problemer eller vedlikehold, kan det forekomme at passasjerer står igjen på plattformen og ikke får plass på banen. Det håper vi bedrer seg når vi får de nye vognene, fortsetter hun.

I trafikk i juni

Testkjøringen av de nye vognene har allerede startet, og de skal etter planen tas i bruk i juni.

Da skal alle de åtte nye vognene være på plass i Bergen, og hele 10 lange vogner skal kunne settes i drift denne måneden. Da skal også det nye depotet være i full drift.

– Det er bare småting som gjenstår før depotet med eget verksted, lakkeringshall og vaskehall er klart til bruk, avslutter Rune Jenssen i Bybanen utbygging.